PROGRAM DRŽAVNE POTPORE ZA UNAPRJEĐENJE DOBROBITI SVINJA

# 1. UVOD

Republika Hrvatska prepoznala je važnost mjera dobrobiti te ih je uvrstila u Program ruralnog razvoja Republike Hrvatske za razdoblje 2014.-2020. (u daljnjem tekstu Program ruralnog razvoja). Mjere dobrobiti životinja usmjerene su na poboljšanje standarda dobrobiti životinja koji su iznad temeljnih zakonskih standarda. Poboljšavanjem uvjeta na poljoprivrednim gospodarstvima, pozitivno se utječe na zdravlje i dobrobit životinja, potiče se održivost i konkurentnost te povećava kvaliteta proizvodnje.

Republika Hrvatska prepoznala je važnost uvođenja mjera dobrobiti naročito u području svinjogojstva, uvažavajući činjenicu da i potrošači sve više žele raspolagati informacijama o samom proizvodnom procesu, s posebnim naglaskom na interes za uvjete na farmama u kojima se drže i uzgajaju životinje. Provedbom ovog Programa i dodjelom potpora u okviru njega Republika Hrvatska želi značajno poboljšati uvjete odnosno standarde dobrobiti na svinjogojskim farmama. Naime, u skladu s člankom 240. Smjernica Europske unije o državnim potporama u sektoru poljoprivrede i šumarstva te u ruralnim područjima za razdoblje 2014. – 2020. maksimalan dopušten iznos potpore za provedbu mjera dobrobiti koji prelaze važeće zakonske propise ograničen je na 500 € po uvjetnom grlu. Uvođenjem novih mjera dobrobiti u okviru ovog programa državne potpore značajno bi se digla razina dobrobiti životinja u sektoru svinjogojstva, pri čemu bi uz maksimalno korištenje svih mjera, uključujući i Program ruralnog razvoja i mjere u okviru ovog Programa, taj iznos bio značajno niži od 500 € po uvjetnom grlu.

Ovim Programom, s ciljem podizanja standarda dobrobiti svinja, predviđeni su u potpunosti različiti zahtjevi u odnosu na zahtjeve područja dobrobiti iz mjere 14 Dobrobit životinja koje su navedene u Programu ruralnog razvoja. Zahtjevi koji se trenutno nalaze u Programu ruralnog razvoja, u okviru M14, odnose se na sljedeća područja:

1. Područja dobrobiti za krmače i nazimice:
   1. Poboljšana hranidba (zahtjevi: Plan hranidbe i Kontrola plijesni i mikotoksina)
2. Poboljšana skrb (zahtjev: Poboljšani uvjeti prasenja)
3. Poboljšani uvjeti smještaja (zahtjevi: Povećanje podne površine za 10% i Obogaćivanje ležišta)
4. Pristup na otvoreno (zahtjev: Pristup ispustu)

b) Područja dobrobiti za tovne svinje:

* 1. Poboljšana skrb (zahtjev: Zabranjeno rezanje repova)
  2. Poboljšani uvjeti smještaja (zahtjevi: Povećanje podne površine za 10% i Obogaćivanje ležišta)
  3. Pristup na otvoreno (zahtjev: Pristup ispustu)

c) Područja dobrobiti za odbijenu prasad:

1. Poboljšana skrb (zahtjev: Zabranjeno rezanje repova)
2. Poboljšani uvjeti smještaja (zahtjevi: Povećanje podne površine za 10% i Obogaćivanje ležišta)

Navedeni zahtjevi iz Programa ruralnog razvoja neće se ukidati. Kad bi uzgajivač svinja ispunio sve zahtjeve iz Programa ruralnog razvoja, potpora po uvjetnom grlu za pojedine kategorije iznosila bi 231,75 € za krmače, 69,00 € za tovne svinje, 49,23 € za odbijenu prasad.

# 2. CILJ I OPRAVDANOST PROVOĐENJA PROGRAMA

Cilj ovog Programa je omogućiti državnu potporu za dodatne zahtjeve u području dobrobiti kojima će se poboljšati standard dobrobiti svinja, iznad odgovarajućih zakonskih propisa te poboljšati životne uvjete za rasplodne krmače. Kumulativna vrijednost potpore zahtjeva iz M14 Programa ruralnog razvoja i programa državne potpore neće prelaziti 500 € po uvjetnom grlu. Povećanje broja životinja na farmi nije cilj ovog Programa.

Osim što će se provođenjem predloženih zahtjeva poboljšati životni uvjeti krmača na farmama, potrebno je u vidu imati i sve veću osjetljivost potrošača prema dobrobiti životinja te zainteresiranost potrošača o uvjetima držanja i uzgoja životinja. Predloženi zahtjevi nisu uključeni u Program ruralnog razvoja 2014.-2020., no njihovo provođenje je u skladu s ciljem dobrobiti životinja postavljenim u Programu ruralnog razvoja.

Republika Hrvatska želi posebno u sektoru svinjogojstva uvesti dodatne dobrovoljne zahtjeve dobrobiti. Obzirom da je raspoloživost sredstava u okviru omotnice za provedbu mjera dobrobiti u svinjogojstvu, govedarstvu, peradarstvu, te ovčarstvu i kozarstvu u sklopu mjere M14 ograničena (50.000.000,00 kn), Republika Hrvatska odlučila se za financiranje dodatnih zahtjeva u svinjogojstvu kroz mjeru državne potpore.

# 3. MJERE PROVOĐENJA PROGRAMA

U okviru ovog Programa omogućit će se državna potpora za provođenje zahtjeva iz sljedećih područja dobrobiti svinja:

1. Zahtjevi iz područja poboljšane skrbi:
2. Mjere poduzete za smanjenje prisutnosti muha u objektima u kojima se drže krmače
3. Smanjenje toplinskog stresa u ljetnim mjesecima u objektima u kojima se drže krmače
4. Poboljšana njega krmača u prasilištu
5. Zahtjevi iz područja poboljšani uvjeti smještaja:
6. Povećanje trajanja osvjetljenja u objektima za krmače
7. Zahtjevi iz područja poboljšana hranidba:
8. Osigurana mikrobiološki i senzorno ispravna voda za napajanje.

# 4. PRAVNA OSNOVA

Pravni temelj za donošenje ovog Programa je članak 39. Zakona o poljoprivredi (NN 118/2018).

Potpore dodijeljene kroz ovaj Program spojive su s unutarnjim tržištem u smislu članka 107. stavka 3. Ugovora o funkcioniranju Europske unije (Uredba Komisije (EU) br. 702/2014 оd 25. lipnja 2014 . o proglašenju određenih kategorija potpora u sektoru poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije) u skladu sa Smjernicama Europske unije o državnim potporama u sektoru poljoprivrede i šumarstva te u ruralnim područjima za razdoblje 2014 – 2020 (Smjernice), Dio II, Poglavlje 1.1.5.2 Potpore za obveze povezane s dobrobiti životinja.

Nadalje, u skladu sa Smjernicama Poglavlje 3, točka 41., potpore prema ovom Programu ne primjenjuju se na potpore koje same po sebi, s obzirom na uvjete koji su s njima povezani ili s obzirom na način financiranja, podrazumijevaju neizbježnu povredu prava Unije, a posebno na:

* potpore za koje dodjela potpore ovisi o obvezi korisnika da ima nastan u određenoj državi članici ili da većina njegovih poslovnih jedinica ima poslovni nastan u toj državi članici,
* potpore za koje dodjela potpore ovisi o obvezi korisnika da upotrebljava robu proizvedenu ili usluge pružene na državnom području i
* potpore kojima se korisnicima ograničava mogućnost uporabe rezultata istraživanja, razvoja i inovacija u ostalim državama članicama

# 5. TRAJANJE PROGRAMA

Program će se provoditi od njegova prihvaćanja od strane Europske komisije do 31.12.2024.

# 6. FINANCIJSKA SREDSTVA ZA PROVEDBU PROGRAMA

Procijenjeni iznos sredstava potrebnih za provedbu ovog Programa na godišnjoj razini je 39.000.000 kuna (približno 5.200.000 €).

Potpora će biti dodijeljena putem Ministarstva poljoprivrede Republike Hrvatske.

# 7. OBLIK POTPORE

Potpora se isplaćuje u formi državne potpore. Korisnicima se potpora isplaćuje za nadomještanje dodatnih troškova koji su nastali provođenjem novih dobrovoljnih zahtjeva iz područja dobrobiti predviđenih ovim Programom. Provedba zahtjeva financira se u cijelosti iz državnog proračuna Republike Hrvatske.

Intenzitet potpore po UG naveden je u Tablici 1.

# 8. KORISNICI POTPORE

Korisnici potpore ovog Programa moraju ispunjavati sljedeće uvjete:

1. ispunjavanje uvjeta za aktivnog poljoprivrednika u skladu s člankom 9. Uredbe (EU) br. 1307/2013
2. upis u Upisnik poljoprivrednika
3. upis u Registar farmi
4. upis stoke u JRDŽ i ostale propisane upisnike te propisno označavanje stoke
5. pravodobno podnošenje zahtjeva za državnu potporu
6. potrebna popratna dokumentacija
7. omogućavanje provedbe kontrola na terenu
8. poštivanje pravila višestruke sukladnosti na cjelokupnom poljoprivrednom gospodarstvu.

Iznos potpore se obračunava po prosječnom broju krmača na gospodarstvu. Broj uvjetnih grla za koje se ostvaruje pravo na potporu je prosjek broja uvjetnih grla u Jedinstvenom registru domaćih životinja (u daljnjem tekstu: JRDŽ) za godinu podnošenja zahtjeva za potporu na temelju stanja svakog prvog dana u mjesecu. Obvezno razdoblje za provedbu zahtjeva iz Programa je razdoblje u trajanju od jedne kalendarske godine koje u 2019. godini iznimno započinje od datuma podnošenja zahtjeva za ulazak u sustav potpore.

Broj uvjetnih grla računa se po stopi konverzije navedenoj u Prilogu II. Provedbene uredbe Komisije (EU) br. 2016/669.

Korisnik može podnijeti zahtjev za potporu za jedan ili više predloženih zahtjeva/obaveza dobrobiti.

Zahtjev za potporu podnosi se jednom godišnje.

Korisnici potpore ne smiju imati dugovanja prema Državnom proračunu RH, na njih se primjenjuje načelo Deggendorf te moraju ispunjavati druge uvjete propisane ovim Programom. Potpora iz ovog Programa ne dodjeljuje se poduzetnicima u teškoćama.

Minimalni broj uvjetnih grla za koji je moguće ostvariti potporu iznosi 3 UG. Korisnici koji koriste potporu za određen zahtjev iz područja dobrobiti, isti moraju provoditi na svim krmačama na gospodarstvu definiranom zasebnim JIBG-om.

Korisnici potpora moraju poštivati sve obveze koje proizlaze iz zakonodavstva o okolišu na snazi, uključujući one iz Direktive Vijeća 91/676/EEZ i prema Akcijskom program o zaštiti voda od onečišćenja uzrokovanog nitratima poljoprivrednog podrijetla (NN 60/2017). Stoga se ne očekuje da će ta mjera imati negativan utjecaj na okoliš. Korisnici potpora, iako troškovi ovog usklađivanja nisu prihvatljivi, također će biti u potpunosti usklađeni s Direktivom 2010/75/EU o industrijskim emisijama, koja se, između ostalog, odnosi na intenzivni uzgoj peradi i svinja (prag za svinje je 2000 mjesta za tovne svinje ili 750 mjesta za krmače). U skladu s ovom smjernicom, korisnici će djelovati u skladu s dozvolom čiji je cilj minimiziranje emisija onečišćujućih tvari u zrak, vodu i tlo, primjenom "najboljih raspoloživih tehnika (NRT)" (Provedbena odluka Komisije (EU) 2017/302 za sektor peradi i svinja od 15. veljače 2017.).

Svi predloženi zahtjevi udovoljavaju barem minimalnim obveznim zakonskim zahtjevima Direktive o industrijskim emisijama i Provedbene odluke Komisije (EU) 2017/302.

Potpora za iste prihvatljive troškove ne može se kumulirati s potporom dobivenom od drugih lokalnih, regionalnih, nacionalnih ili državnih potpora, potpora Unije, s ad hoc potporom ili de minimis potporom. U skladu s navedenim, kako bi se izbjeglo preklapanje, podnositelj zahtjeva za potporu mora potpisati izjavu da nije primio isplatu od drugog izvora za iste prihvatljive troškove.

U skladu s točkom 72. Smjernica velika poduzeća definirana u Prilogu I. Uredbe Komisije (EU) br. 702/2014 prilikom podnošenja Zahtjeva obvezna su dostaviti protučinjenični scenarij koji bi nastao ako potpora ne bi bila osigurana.

Republika Hrvatska će u skladu s točkom 128. Smjernica podatke o korisnicima potpore koji premašuju prag od 60.000 € za korisnike koji se bave primarnom poljoprivrednom proizvodnjom objaviti na web-stranicama Agencije za plaćanje u poljoprivredi, ribarstvu i ruralnom razvoju [www.apprrr.hr](http://www.apprrr.hr) te ih čuvati u skladu s rokovima navedenima u točci 131. Smjernica.

Procjenjuje se da će broj korisnika ove mjere biti više od 1.000.

# 9. OPIS ZAHTJEVA I IZNOS POTPORE

Kako bi dodatno podigli standarde dobrobiti u uzgoju krmača, Republika Hrvatska putem ovog Programa namjerava omogućiti državne potpore uzgajivačima svinja za provedbu pet dodatnih zahtjeva iz područja dobrobiti za krmače navedenih u poglavlju 3.

Dakle, radi se o mjerama dobrobiti koje nisu obuhvaćene Programom ruralnog razvoja.

Ukupni mogući iznos potpora u okviru ovog Programa i već postojećih potpora za poboljšanje dobrobiti krmača iz Programa ruralnog razvoja neće prelaziti iznos od 500 € / UG.

Kroz mjeru M14 Programa ruralnog razvoja ukupan mogući iznos plaćanja za krmače iznosi 231,75 € godišnje po uvjetnom grlu. Maksimalna ukupna vrijednost državne potpore za sve predložene zahtjeve iznosi 196,44 € godišnje po uvjetnom grlu za krmače.

Kada bi korisnik iskoristio maksimalan iznos potpore za krmače iz M14 i mjera državne potpore u okviru ovog Programa, ukupno bi mogao ostvariti 428,19 € godišnje po uvjetnom grlu krmača što je za 71,81 € manje od maksimalnog dozvoljenog iznosa plaćanja za provedbu zahtjeva iz područja dobrobiti po uvjetnom grlu.

Troškovi mjere po uvjetnom grlu izračunati su na bazi stvarnih troškova kojima se osigurava provedba pojedine predložene mjere. Studiju izračuna visina potpora za korisnike u Programu državne potpore za unaprjeđenje dobrobiti svinja izradio je Agronomski fakultet Sveučilišta u Zagrebu na temelju cijena usluga i inputa u svinjogojstvu na kontinentalnom području RH.

## 9.1. Mjere poduzete za smanjenje prisutnosti muha u objektima u kojima se drže krmače

Cilj zahtjeva je smanjenje prisutnosti nepoželjnih muha u objektima za držanje krmača. Tijekom sezone pojačane pojave kukaca (od svibnja do listopada) objekti za držanje svinja i objekti za skladištenje stajskog gnoja/gnojnice/gnojovke tretirati će se 4 puta protiv svih razvojnih oblika muha. Dezinsekcija na farmi provodi se uglavnom korištenjem kemijskih sredstava, ali također postoji mogućnost korištenja bioloških sredstava za farme koje su u ekološkoj proizvodnji. Troškovi kemijske i biološke eradikacije su podjednaki.

U europskom i hrvatskom nacionalnom zakonodavstvu nije propisana mjera eradikacije muha na farmama osim u Naredbi o mjerama zaštite zdravlja životinja od zaraznih i nametničkih bolesti i njihovom financiranju u 2019. godini NN 5/2019 u čl. 39. st. 3. točka vi. *Radi sprječavanja unošenja i širenja virusa afričke i klasične svinjske kuge, posjednici svinja dužni su redovito provoditi deratizaciju i dezinsekciju u skladu s tehnološkim zahtjevima.* Ova mjera se stoga provodi kao mjera dobrobiti životinja koja nadilazi *neodređenu* trenutnu zakonsku podlogu ili mjere dobre prakse na svinjogojskim farmama.

Troškovi provedbe 4 tretiranja protiv prisutnosti muha u sezoni izraženi po uvjetnom grlu iznose 29,42 € godišnje.

## 9.2. Poboljšanje uvjeta osvjetljenja u objektima u kojima se drže krmače

Cilj zahtjeva je poboljšati uvjete krmača u prasilištu i suprasnih krmača omogućavanjem optimalne razine i trajanja osvjetljenja. Produžen period osvjetljenja u prasilištu poboljšava metabolizam odbijene prasadi i smanjuje agresiju. Udio agresivnog ponašanja je značajno veći među prasadi koja su imala niži intenzitet svjetla (40 luxa), dok je prasad izložena većem intenzitetu svjetlosti (80 luxa) pokazivala sklonost prema većoj taktilnoj socijalnoj interakciji.

Potporom za provedbu ove mjere nadomjestit će se dodatni trošak za osvjetljenje objekata intenzitetom od 75 luxa za krmače u prasilištu, odnosno intenzitet od 100 luxa za krmače u pripustilištu i čekalištu u periodu od 14 sati.

Minimalni uvjeti osvjetljenja navedeni su u članku 4. Direktive 2008/120/EZ o utvrđivanju minimalnih uvjeta za zaštitu svinja i Prilogu I, *„Svinje se moraju najmanje osam sati dnevno držati na svjetlu jačine od najmanje 40 luxa“*. Isti uvjet osvjetljenja od minimalnih 40 luxa minimalno 8 sati dnevno naveden je u Pravilniku o minimalnim uvjetima za zaštitu svinja (NN 119/2010).

Dodatni trošak je izračunat na bazi zahtjeva za povećanjem intenziteta i trajanja osvjetljenja. Godišnji trošak za provedbu ove mjere je 18,19 € po krmači odnosno 36,39 € po uvjetnom grlu krmača godišnje.

## 9.3. Smanjenje toplinskog stresa u ljetnim mjesecima

Cilj zahtjeva je poboljšati uvjete u objektima za rasplodne krmače smanjenjem topline tijekom ljetnih mjeseci korištenjem rashladnih sistema. Cilj je osigurati da takozvana komforna zona osigura optimalne uvjete za rasplodne krmače. Ta zona se opisuje kao termički uravnotežena zona ili termo neutralna zona. Ova mjera će pomoći eliminirati negativne učinke topline na zdravlje krmača te smanjiti njihov mortalitet. Minimalni zahtjevi po pitanju temperature i protoka zraka navedeni su u članku 4. Direktive vijeća 95/58/EZ o zaštiti životinja koje se drže u svrhu proizvodnje i u Prilogu, točka 10. „Države članice osiguravaju da uvjeti pod kojima se životinje (osim riba, gmazova ili vodozemaca) uzgajaju ili drže, s obzirom na njihovu vrstu i njihov stupanj razvoja, prilagodbu i udomaćenost, te njihove fiziološke i etološke potrebe u skladu sa stečenim iskustvom i znanstvenim spoznajama, udovoljavaju odredbama iz Priloga“. U skladu s točkom 10. Priloga „Strujanje zraka, koncentracija prašine, temperatura, relativna vlažnost zraka i koncentracija plinova moraju biti u granicama koje nisu štetne za životinje.“.

Republika Hrvatska osigurala je da se gore navedeni uvjeti poštuju, a provođenje mjera opisanih u ovom Programu omogućava viši standard od propisanog, zato što omogućava protok zraka i temperaturu koja nije štetna za životinje te istovremeno pruža i komfornu zonu temperature koja je optimalno stanje koje ne zahtjeva nikakav napor životinje da održava svoju tjelesnu temperaturu.

U provedbi ove mjere mogu se koristiti dvije metode rashlađivanja, samostalno ili u kombinaciji. Korisnik može koristiti bilo koji sustav hlađenja ili kombinaciju sustava. Ako se koriste svi navedeni sustavi hlađenja, tada ukupni dodatni troškovi iznose 42,23 € po krmači godišnje ili 84,45 € po uvjetnom grlu godišnje.

### 9.3.1. Hlađenje povećanjem protoka zraka

Hlađenje se provodi povećanjem protoka zraka ispravno instaliranim sustavom ventilacije ili korištenjem više ventilatora. Ova metoda povećava brzinu protoka zraka čime smanjuje osjećaj vrućine, eliminirajući termički stres životinja. Efekt hlađenja može se pojačati ugradnjom sustava za rashlađivanje ulaznog zraka.

Dodatni troškovi hlađenja povećanim protokom zraka iznose 27,91 € po krmači ili 55,82 € po uvjetnom grlu godišnje.

### 9.3.2. Hlađenje raspršivanjem vode

Hlađenje se provodi raspršivanjem vode koristeći niskotlačne i visokotlačne sustave.

Dodatni troškovi hlađenja prskalicama vode biti će 14,32 € po krmači ili 28,63 € po uvjetnom grlu godišnje.

## 9.4. Poboljšana njega krmača u prasilištu

Cilj ovog zahtjeva je osigurati pojačanu prisutnost farmskog osoblja u prasilištima u vrijeme očekivanog prasenja kako bi se smanjila smrtnost prasadi.

Najučinkovitiji postupci usmjereni prema najčešćim uzrocima smrtnosti (uginuće tijekom prasenja, hipotermija, gladovanje, bolesti, nagnječenje, kanibalizam) uključuju ranu intervenciju i pomoć krmačama s poteškoćama prilikom prasenja, zatim mjere koje sprječavaju i liječe hipogalakciju, održavaju dobru higijenu, omogućuju pružanje tople okoline za prasad, pravovremeno priključenje prekobrojne prasadi zamjenskoj majci, pomaganje pri disanju i pristupanju sisanja kolostruma maloj i slaboj prasadi te postupke za sprječavanje nagnječenja prasadi i sprječavanje kanibalizma.

Minimalni zakonski standardi su navedeni u članku 3. Direktive 98/58/EZ o zaštiti životinja koje se drže u svrhu proizvodnje i njenom Prilogu, točka 2.„Sve životinje koje se drže u sustavima u kojima njihova dobrobit ovisi o redovitoj ljudskoj skrbi pregledavaju se barem jednom dnevno. Životinje u drugim sustavima pregledavaju se u vremenskim razmacima dostatnim za izbjegavanje bilo kakve patnje.“ Međutim nijedan zakonodavni zahtjev ne propisuje obvezu pojačane prisutnosti. Za ispunjenje ovog zahtjeva obvezna je dvokratna prisutnost farmskog osoblja u prasilištu u minimalnom trajanju od 2 sata u intervalu od 16 sati.

Republika Hrvatska predlaže mjeru potpore koja bi nadomjestila dodatne troškove pojačane prisutnosti farmskog osoblja. Dodatni troškovi pojačane prisutnosti farmskog osoblja procjenjuju se na 36,50 € po uvjetnom grlu krmače godišnje.

## 9.5.Osigurana mikrobiološki i senzorno ispravna voda za napajanje

Cilj ovog zahtjeva je krmačama omogućiti dostupnost vode za napajanje čija je mikrobiološka i senzorna ispravnost u skladu sa zahtjevima ispravnosti vode za ljudsku potrošnju, Zakona o vodi za ljudsku potrošnju (NN 56/13, 64/15, 104/17, 115/2018). Ovaj zahtjev nadilazi obveze propisane u Zakonu o zaštiti životinja (NN 102/2017), koji u članku 44. stavku 2. propisuje da „Životinje moraju imati pristup dovoljnim količinama vode za piće odgovarajuće kakvoće u skladu s njihovim potrebama“.

Provedba ovog zahtjeva zahtijeva provedbu analiza vode za napajanje krmača 4 puta godišnje na mikrobiološke i senzorne parametre. Rezultati analize moraju odgovarati parametrima navedenima u Pravilniku o parametrima sukladnosti, metodama analize, monitoringu i planovima sigurnosti vode za ljudsku potrošnju te načinu vođenja registra pravnih osoba koje obavljaju djelatnost javne vodoopskrbe (NN 125/2017).

Trošak provedbe ovog zahtjeva iznosi 9,68 € po uvjetnom grlu krmače godišnje.

## 9.6. Iznosi potpora po uvjetnom grlu

Pojedinačni iznosi potpora za provođenje pojedinih zahtjeva dobrobiti u okviru ovog programa prikazani su u Tablici 1.

**Tablica 1 -** Popis obveza/zahtjeva prema području dobrobiti za krmače s iznosima potpore

|  |  |  |  |
| --- | --- | --- | --- |
| **Područje dobrobiti** | **Zahtjev** | **Obveza** | **Iznos po UG (€)** |
| Poboljšana skrb | Mjere poduzete za smanjenje prisutnosti muha u objektima u kojima se drže krmače | - 4 tretiranja godišnje protiv svih razvojnih oblika muha | 29,42 |
| Poboljšani uvjeti smještaja | Povećanje trajanja osvjetljenja | - u prasilištu 14 h osvjetljenja intenziteta 75 luxa  - u pripustilištu i čekalištu 14h intenziteta 100 luxa | 36,39 |
| Poboljšana skrb | Smanjenje toplinskog stresa u ljetnim mjesecima | - povećanje brzine protoka zraka | 55,82 |
| - raspršivanje vode | 28,63 |
| Poboljšana skrb | Poboljšana njega krmača i prasadi u prasilištu | - pojačana prisutnost farmskog osoblja | 36,50 |
| Poboljšana hranidba | Osigurana mikrobiološki i senzorno ispravna voda za napajanje | - dodatna analiza vode 4 puta godišnje na mikrobiološke parametre | 9,68 |
| **UKUPNO** | | | 196,44 |

# 10. PROVEDBA ZAHTJEVA

Provedba zahtjeva u okviru ovoga Programa propisat će se Pravilnikom u skladu s člankom 39. stavku 5. Zakona o poljoprivredi, a provodit će ih Agencija za plaćanja u poljoprivredi, ribarstvu i ruralnom razvoju. Pravilnikom će se propisati zahtjevi potpore, uvjeti prihvatljivosti korisnika, način podnošenja zahtjeva za potporu, razdoblje podnošenja zahtjeva, administrativna obrada, administrativna kontrola, kontrola na terenu i povrat sredstava.

# 11. REVIZIJSKA KLAUZULA

U skladu s točkom 724. Smjernica, Republika Hrvatska osigurati će prilagodbu ovoga Programa

u slučaju izmjena odgovarajućih propisanih standarda, zahtjeva ili obveza iz dijela II. poglavlja

1. odjeljka 1.5.1.2. Smjernica koje obveze iz tog odjeljka moraju nadmašiti. Također, kako je državna potpora izvan okvira razdoblja primjene Programa ruralnog razvoja 2014. – 2020, Republika Hrvatska osigurati će prilagodbu ovog Programa pravnom okviru programa ruralnog razvoja u novom programskom razdoblju.